Likumprojekts

**Tiesu ekspertu likums**

**I nodaļa. Vispārīgie noteikumi**

**1.pants. Likumā lietotie termini**

Likumā ir lietoti šādi termini:

1)**tiesu ekspertīžu iestāde** – no valsts vai pašvaldības budžeta finansēta iestāde vai tās struktūrvienība, valsts vai pašvaldības aģentūra, kuras pamatdarbība ir tiesu ekspertīžu veikšana, vai valsts kapitālsabiedrība, kurā Veselības ministrija ir valsts kapitāla daļu turētāja un kurā valsts tiesu eksperti veic tiesu ekspertīzes;

2)**tiesu eksperts** – persona, kurai ir speciālas zināšanas un pieredze kādā zinātnes, tehnikas, mākslas vai amatniecības nozarē un kura ir ieguvusi tiesības veikt tiesu ekspertīzes šajā likumā noteiktajā kārtībā, un kura veic tiesu ekspertīzes Kriminālprocesa likumā, Civilprocesa likumā, Administratīvā procesa likumā, Latvijas Administratīvo pārkāpumu kodeksā, Patvēruma likumā un Imigrācijas likumā paredzētajos gadījumos. Tiesu eksperta pienākumus pilda valsts tiesu eksperts vai valsts atzīts privātais tiesu eksperts;

3) **valsts tiesu eksperts** – tiesu eksperts, kura amata pienākums ir veikt tiesu ekspertīzes tiesu ekspertīžu iestādē, valsts tiešās pārvaldes iestādē vai valsts kapitālsabiedrībā;

4) **privātais tiesu eksperts** – valsts atzīts tiesu eksperts, kurš veic tiesu ekspertīzes;

5) **tiesu eksperta atzinums** – dokuments, kurā tiesu eksperts, pamato­joties uz pētījuma rezultātiem, atbilstoši kompetencei sniedz argumentētas atbildes uz ekspertīzes noteicēja uzdotajiem jautājumiem;

6) **tiesu eksperta specialitāte** – tiesu ekspertīžu joma, kurai ir kopējs izpētes priekšmets, līdzīgi izpētes objekti un metodes.

**2.pants. Likuma mērķis un darbības joma**

Likuma mērķis ir reglamentēt tiesu ekspertu profesionālo darbību, lai valstī nodrošinātu objektīvu, tiesisku un zinātniski pamatotu tiesu ekspertīzi.

**3.pants. Tiesības veikt tiesu ekspertīzi**

(1) Tiesu ekspertīzi Latvijas Republikā atbilstoši kompetencei ir tiesīgi veikt:

1) valsts tiesu eksperti;

2) privātie tiesu eksperti;

3) pieaicinātie ārvalstu tiesu eksperti:

a) ja nepieciešams veikt atkārtotu ekspertīzi un šā panta pirmās daļas 1. un 2.punktā minētie eksperti attiecīgajā tiesu eksperta specialitātē ir veikuši ekspertīzi,

b) ja šā panta pirmās daļas 1. un 2.punktā minētie tiesu eksperti ekspertīzi nevar veikt iespējamā interešu konflikta dēļ,

c) valsts mēroga katastrofas vai terorakta gadījumā.

(2) Tiesības veikt tiesu ekspertīzi šā panta pirmās daļas 1. un 2.punktā minētie tiesu eksperti iegūst pēc tiesu eksperta sertifikāta saņemšanas.

(3) Ja ekspertīze nepieciešama jomās, kurās nav šā panta pirmās daļas 1. un 2.punktā minēto ekspertu, ekspertīzi veic cita persona, kurai ir atbilstošas speciālās zināšanas.

**4.pants. Tiesu ekspertu reģistrs**

(1) Tiesu ekspertu reģistrs (turpmāk – reģistrs) ir publisks reģistrs, kurā iekļauta informācija par sertificētiem tiesu ekspertiem, kas darbojas valstī.

(2) Reģistrā iekļauj šādas ziņas:

1) tiesu eksperta vārds (vārdi) un uzvārds;

2) specialitāte, kurā tiesu ekspertam piešķirtas tiesības veikt tiesu ekspertīzi;

3) tiesu eksperta darbības vieta;

4) tiesu eksperta sertifikāta numurs un izsniegšanas datums;

5) tiesu eksperta sertifikāta derīguma termiņš;

6) atzīme, ja pieņemts lēmums par tiesu eksperta sertifikāta darbības apturēšanu;

7) citas atzīmes, kas apliecina tiesu eksperta kompetenci (piemēram, tiesu ekspertam izsniegtā ārstniecības personas sertifikāta numurs un sertifikāta derīguma termiņš).

(3) Reģistru uztur Tiesu administrācija.

(4) Reģistru un jebkurus grozījumus tajā publicē Tiesu administrācijas mājaslapā internetā.

(5) No reģistra dzēš informāciju par tiesu ekspertu, kuram saskaņā ar šo likumu anulēts tiesu eksperta sertifikāts.

**5.pants. Tiesu ekspertīzes metodes un to reģistrs**

(1) Tiesu ekspertīzes metode ir sistematizēts paņēmienu un procesu apraksts, ar kuru saskaņā tiesu eksperts veic ekspertīzei iesniegtā objekta izpēti un sniedz atbildes uz ekspertīzē uzdotajiem jautājumiem.

(2) Tiesu ekspertīzes metodes apraksts satur metodes nosaukumu, numuru, izstrādāšanas datumu, versijas numuru, darbības jomu, definīcijas, riska faktorus, darba gaitas aprakstu, rezultātu novērtējumu, interpretāciju, darba drošības prasības, kvalitātes nodrošināšanas pasākumus, izmantotos literatūras avotus un atsauces, kā arī reaģentus, aparatūru un piederumus, ja tādi ir.

(3) Tiesu ekspertīzes veikšanai paredzētās metodes pirms to izmantošanas reģistrācijai Tiesu ekspertu padomē iesniedz iestāde, kurā strādā valsts tiesu eksperts, vai privātais tiesu eksperts.

(4) Tiesu medicīnas ekspertīzē, tiesu psihiatrijas ekspertīzē un narkoloģijas ekspertīzē izmantojamās tiesu ekspertīzes metodes reģistrē, pamatojoties uz normatīvajos aktos noteiktās kompetentās iestādes lēmumu par attiecīgās medicīniskās tehnoloģijas apstiprināšanu.

(5) Tiesu ekspertīžu metožu reģistru veido un uztur Tiesu ekspertu padome.

(6) Tiesu ekspertīzes metodes apraksts ir ierobežotas pieejamības informācija. Tiesu ekspertu padome pēc personas pieprasījuma saņemšanas un pēc saskaņošanas ar iestādi, kurā strādā valsts tiesu eksperts, vai privāto tiesu ekspertu nodrošina attiecīgajai personai iespēju iepazīties ar reģistrēto tiesu ekspertīzes metodes aprakstu.

**II nodaļa. Tiesu eksperta sertifikāta piešķiršana**

**6.pants. Tiesu eksperta kandidāts**

(1) Par tiesu eksperta kandidātu (turpmāk – kandidāts) var būt fiziska persona:

1) kura apguvusi izraudzītajai specialitātei atbilstošu akreditētu studiju programmu augstskolā (akadēmiskā studiju programma vai otrā līmeņa augstākā profesionālā studiju programma);

2) kura ieguvusi tiesu eksperta profesionālās zināšanas un pieredzi:

a) tiesu ekspertīžu iestādē vai tiesu eksperta uzraudzībā, apgūstot apmācības programmu atbilstošā tiesu eksperta specialitātē, un kura divu gadu laikā pēc tiesu ekspertīžu iestādes vai tiesu eksperta izsniegta apliecinājuma par kandidāta apmācību programmas apguvi iegūšanas iesniegusi pieteikumu sertifikācijai,

b) vismaz piecus gadus docējot augstskolā atbilstošajā tiesu eksperta specialitātē akreditētā studiju programmā,

c) iegūstot ārstniecības personas sertifikātu tiesu medicīnas eksperta pamatspecialitātē vai tiesu psihiatrijas eksperta apakšspecialitātē;

3) kura prot valsts valodu augstākajā līmenī;

4) kurai ir nevainojama reputācija.

(2) Par kandidātu tiesu psiholoģiskās ekspertīzes specialitātē var būt fiziska persona, kura papildus šā panta pirmajā daļā izvirzītām prasībām ieguvusi maģistra grādu specialitātei atbilstošā akreditētā studiju programmā augstskolā un vismaz piecus gadus veikusi profesionālo darbību psihologa specialitātē.

(3) Par kandidātu nevar būt persona:

1) kura ir apsūdzētā vai aizdomās turētā krimināllietā par tīša noziedzīga nodarījuma izdarīšanu;

2) kura ir sodīta par tīša noziedzīga nodarījuma izdarīšanu (neatkarīgi no sodāmības dzēšanas vai noņemšanas);

3) kura ir notiesāta par tīša noziedzīga nodarījuma izdarīšanu, bet no soda izciešanas atbrīvota sakarā ar noilgumu, amnestiju vai apžēlošanu;

4) pret kuru sakarā ar noilgumu vai amnestiju ir izbeigts kriminālprocess par tīša noziedzīga nodarījuma izdarīšanu;

5) kura saukta pie kriminālatbildības, bet pret kuru kriminālprocess izbeigts uz nereabilitējoša pamata;

6) kurai, pamatojoties uz lēmumu disciplinārlietā, atņemtas tiesu eksperta tiesības, ja no disciplinārlietā pieņemtā lēmuma spēkā stāšanās brīža nav pagājuši pieci gadi;

7) kurai nodibināta aizgādnība.

**7.pants. Tiesu ekspertu eksaminācijas komisija**

(1) Šajā likumā kandidātiem noteikto tiesu ekspertu eksāmenu (turpmāk – eksāmens) pieņem tiesu ekspertu eksaminācijas komisija.

(2) Tiesu ekspertu eksaminācijas komisijas sastāvā iekļauj:

1) vismaz divu tiesu ekspertīžu iestāžu vadītāju pilnvarotas personas;

2) apgabaltiesas tiesnesi;

3) prokuroru;

4) izmeklētāju;

5) Tieslietu ministrijas pārstāvi;

6) augstskolu akadēmiskā personāla pārstāvi.

(3) Tiesu ekspertu eksaminācijas komisijas priekšsēdētājs ir Tieslietu ministrijas pārstāvis.

(4) Tiesu ekspertu eksaminācijas komisijas priekšsēdētājam var būt vietnieks.

(5) Tiesu ekspertu eksaminācijas komisija pieaicina komisijas darbā ar padomdevēja tiesībām vismaz divus tiesu ekspertus tajā specialitātē, kurā notiek eksāmens, vai, ja tādu nav, citas specialitātes tiesu ekspertus pēc sava ieskata.

(6) Tiesu ekspertu eksaminācijas komisijas sastāvu uz trijiem gadiem apstiprina tieslietu ministrs.

**8.pants. Sertifikācija un resertifikācija**

(1) Eksāmenu ir tiesīgs kārtot kandidāts, kurš atbilst šā likuma 6.pantā minētajām prasībām un ir samaksājis par sertifikāciju.

(2) Šajā likumā noteiktajos gadījumos kandidāts ir daļēji atbrīvots no sertifikācijas maksas.

(3) Eksāmenu organizē un nodrošina Tiesu ekspertu padome ne retāk kā reizi gadā.

(4) Kandidāta pieteikšanās kārtību, sertifikācijas kārtību, minimālo zināšanu apjomu, kā arī sertifikācijas maksu, šajā likumā noteikto maksas atvieglojumu apmēru un maksāšanas kārtību nosaka Ministru kabinets.

(5) Eksāmenam ir divas daļas. Pirmajā daļā kandidāts rakstveidā sniedz atbildes uz testa jautājumiem par apmācību programmas vispārīgo daļu. Otrajā daļā kandidāts mutvārdos sniedz atbildes uz eksāmena jautājumiem par apmācību programmas speciālo daļu un aizstāv recenzētos atzinumus.

(6) Eksāmena jautājumus tiesu ekspertīžu specialitātēs izstrādā un apstiprina Tiesu ekspertu padome.

(7) Tiesu ekspertu eksaminācijas komisija pārbauda kandidāta zināšanas izraudzītajā specialitātē, novērtē to, kā viņš pārzina normatīvos aktus, kas regulē tiesu eksperta darbību, viņa prasmi sastādīt eksperta atzinumu un kārtot lietvedību.

(8) Kandidāts, kurš nenokārto eksāmenu, ir tiesīgs to atkārtoti kārtot divu gadu laikā, bet ne agrāk kā pēc sešiem mēnešiem, skaitot no lēmuma saņemšanas dienas. Ja atkārtoto eksāmenu kārto noteiktajā termiņā, kandidāts ir daļēji atbrīvots no sertifikācijas maksas.

(9) Kandidāts kārto tikai eksāmena otro daļu, ja iepriekšējo piecu gadu laikā jau ir ieguvis tiesu eksperta sertifikātu kādā no specialitātēm. Kandidāts ir daļēji atbrīvots no sertifikācijas maksas.

(10) Tiesu eksperta resertifikāciju (turpmāk – resertifikācija) veic Tiesu ekspertu padome pirms tiesu eksperta sertifikāta termiņa beigām. Resertifikācijas kārtību, resertifikācijas prasības, maksu par resertifikāciju un maksāšanas kārtību nosaka Ministru kabinets.

(11) Pēc resertifikācijas tiesu ekspertam izsniedz jaunu tiesu eksperta sertifikātu.

(12) Eksāmenu nekārto kandidāti tiesu medicīnas vai tiesu psihiatriskās ekspertīzes specialitātēs. Lēmumu par tiesu eksperta sertifikāta izsniegšanu kandidātam tiesu medicīnas vai tiesu psihiatriskās ekspertīzes specialitātē Tiesu ekspertu padome pieņem, pamatojoties uz normatīvajos aktos noteiktās kompetentās iestādes rakstveidā sniegto informāciju no Ārstniecības personu un ārstniecības atbalsta personu reģistra par attiecīgās ārstniecības personas sertifikāta numuru un derīguma termiņu un izvērtējot kandidāta atbilstību šā likuma 6.pantā minētajām prasībām.

**9.pants. Tiesu eksperta sertifikāts**

(1) Tiesu eksperta sertifikāta derīguma termiņš ir pieci gadi.

(2) Tiesu eksperta sertifikāta paraugu un [Tiesu ekspertu specialitāšu klasifikatoru](http://pro.nais.lv/naiser/text.cfm?Ref=0103012006091432777&Req=0103012006091432777&Key=0101032008032500215&Hash=" \o "Tiesu ekspertu specialitāšu klasifikators" \t "_top) apstiprina Ministru kabinets.

**III nodaļa. Tiesu ekspertu darbība**

**10.pants. Valsts tiesu eksperts**

(1) Par valsts tiesu eksperta iecelšanu amatā un atbrīvošanu no amata iestādes vadītājs piecu darbdienu laikā informē Tiesu ekspertu padomi.

(2) Valsts tiesu eksperts nevar vienlaikus darboties arī kā privātais tiesu eksperts.

**11.pants. Tiesu ekspertīžu iestāde**

(1) [Tiesu ekspertīžu iestāžu sarakstu](http://pro.nais.lv/naiser/text.cfm?Ref=0103012006091432777&Req=0103012006091432777&Key=0101032007111300753&Hash=) apstiprina Ministru kabinets.

(2) Tiesu ekspertīžu iestādes maksas pakalpojumu cenrādi apstiprina Ministru kabinets.

(3) Tiesu ekspertīzes kriminālprocesā tiesu ekspertu specialitātēs "Cilvēka bioloģiskā materiāla DNS (dezoksiribonukleīnskābe) genotipa noteikšana", "Daktiloskopiskā identifikācija" un "Papillārlīniju pēdu vizualizēšana" veic tikai tās tiesu ekspertīžu iestādes, kurās minētā ekspertīžu joma ir akreditēta atbilstoši standartā LVS EN ISO/IEC 17025:2005 "Testēšanas un kalibrēšanas laboratoriju kompetences vispārīgās prasības" noteiktajām prasībām.

(4) Valsts tiesu ekspertam tiesu ekspertīžu iestāde, kurā tiesu eksperts veic amata pienākumus, sedz visus izdevumus, kas saistīti ar tiesu eksperta kvalifikācijas iegūšanu (sertifikāciju), resertifikāciju un kvalifikācijas pilnveidi, izņemot maksu par rezidentūras studiju programmas apguvi un ārstniecības personas sertifikāta ieguvi, kā arī maksu par atkārtotu eksāmena kārtošanu.

**12.pants. Privātais tiesu eksperts**

(1) Privātais tiesu eksperts piecu darbdienu laikā pēc tiesu eksperta sertifikāta iegūšanas iesniedz Tiesu ekspertu padomei šā likuma 4.panta otrās daļas 3.punktā minēto informāciju, kā arī atbilstoši šā likuma 5.pantam piesaka reģistrēšanai tiesu ekspertīzes veikšanai paredzētās metodes.

(2) Par jebkurām izmaiņām sniegtajā informācijā privātais tiesu eksperts paziņo Tiesu ekspertu padomei triju darbdienu laikā.

**13.pants. Privātā tiesu eksperta darbības ierobežojumi**

Privātajam tiesu ekspertam nav tiesību veikt:

1) šaujamieroču un to munīcijas tiesu ekspertīzi;

2) sprāgstierīču un sprāgstvielu tiesu ekspertīzi;

3) monētu un naudaszīmju (izņemot vēsturiskas nozīmes objektus) tiesu ekspertīzi;

4) narkotisko, psihotropo un stipras iedarbības vielu tiesu ekspertīzi;

5) tiesu medicīnisko ekspertīzi mirušiem cilvēkiem;

6) tiesu ekspertīzi attiecībā uz ārstniecības personu profesionālo darbību;

7) tiesu medicīnas ekspertīzi aizdomās turētās un apsūdzētās personas veselības stāvokļa noteikšanai;

8) stacionāro tiesu psihiatrisko ekspertīzi.

**14.pants. Privātā tiesu eksperta darbības kvalitātes nodrošināšana**

Privātais tiesu eksperts nodrošina tiesu ekspertīzē izmantoto iekārtu regulāru kalibrēšanu un verifikāciju. Informāciju, kas apstiprina sistemātisku iekārtu kalibrēšanu vai verifikāciju, iesniedz Tiesu ekspertu padomē.

**15.pants. Tiesu eksperta pienākumi**

(1) Tiesu eksperts ir neatkarīgs tiesu ekspertīzes veikšanā un atzinuma sagatavošanā.

(2) Tiesu ekspertam ir pienākums:

1) veikt ekspertīzi pilnā apjomā, sniedzot zinātniski pamatotu un objektīvu tiesu eksperta atzinumu un saglabājot pie tiesu eksperta atzinuma otrā eksemplāra visus ar izpēti saistītos pierakstus, izdrukas un citus materiālus, kas nodrošina veikto darbību izsekojamību un uz kuriem pamatojoties ir sagatavoti eksperta secinājumi;

2) atteikties no atzinuma sniegšanas, ja saņemtie materiāli nav pietiekami atzinuma sniegšanai vai pastāv citi normatīvajos aktos noteikti apstākļi, kas liedz veikt uzdoto ekspertīzi;

3) ekspertīzē izmantot Tiesu ekspertu padomē reģistrētu metodi;

4) atteikties no tiesu eksperta atzinuma sniegšanas, ja uzdotie jautājumi neatbilst viņa kompetencei;

5) piedalīties tiesas sēdēs par veiktajām ekspertīzēm;

6) izvēloties izpētes metodes, ievērot ekspertīzei iesniegtā objekta un materiālu saglabāšanas prasības;

7) ekspertīzē iegūto informāciju sniegt tikai procesa virzītājam, ekspertīzes noteicējam vai tā pilnvarotai personai;

8) uzraudzības un kontroles funkcijas nodrošināšanai pēc Tiesu ekspertu padomes pieprasījuma izsniegt tiesu eksperta atzinuma kopijas saskaņā ar fizisko personu datu aizsardzību un pacientu tiesību aizsardzību regulējošajiem normatīvajiem aktiem;

9) pildot amata pienākumus, veikt darbības, kas neaizskar personas veselību, godu un cieņu, un ievērot personas datu aizsardzības prasības;

10) nodrošināt, lai bērna piedalīšanās tiesu ekspertīzē negatīvi neietek­mētu viņa psihi, un, ja nepieciešams, lūgt, lai ekspertīzes noteicējs pieaicina psihologu;

11) regulāri paaugstināt kvalifikāciju;

12) veikt tiesu ekspertīzi tikai tajā specialitātē, kurā viņš ir saņēmis tiesu eksperta sertifikātu un kurā ir tiesu ekspertīzes veikšanai nepieciešamā tehnika un iekārtas.

**16.pants. Tiesu eksperta tiesības**

Tiesu ekspertam ir tiesības:

1) pieprasīt un saņemt visus ekspertīzes veikšanai nepieciešamos materiālus un informāciju;

2) pēc saskaņošanas ar ekspertīzes noteicēju sniegt tiesu eksperta atzinumu ne vien par uzdotajiem jautājumiem, bet arī par citiem apstākļiem, ko eksperts atbilstoši kompetencei atklājis pēc savas iniciatīvas;

3) vērst ekspertīzes noteicēja uzmanību uz apstākļiem, kas saistīti ar ekspertīzi (arī uz jautājumu formulēšanu).

**17.pants. Tiesu eksperta atzinuma saturs**

(1) Tiesu eksperta atzinumā norāda šādu informāciju:

1) tiesu ekspertīzes veikšanas vieta un datums;

2) tiesu ekspertīzes veikšanas pamatojums;

3) persona, kura lūgusi veikt ekspertīzi;

4) dati par tiesu ekspertu (vārds, uzvārds, specialitāte, tiesu eksperta sertifikāta numurs);

5) tiesu ekspertam uzdotie jautājumi;

6) tiesu eksperta rīcībā nodotie materiāli;

7) tiesu ekspertīzē izmantotā metode;

8) izpētē iegūtie rezultāti un to novērtējums;

9) atbildes uz uzdotajiem jautājumiem;

10) skaidrojums, ja atkārtotā ekspertīzē secinājums atšķiras no sākotnējās ekspertīzes vai ja tiesu ekspertu komisijas ekspertīzē komisijas locekļu secinā­jumi atšķiras.

(2) Tiesu eksperta atzinumu tiesu eksperts apliecina ar parakstu.

**18.pants. Tiesu ekspertīze**

(1) Tiesu eksperts vai tiesu ekspertu komisija (sastāv no vienas tiesu ekspertu specialitātes tiesu ekspertiem) veic sākotnējo, papildu un atkārtotu tiesu ekspertīzi.

(2) Sākotnējo tiesu ekspertīzi tiesu eksperts vai tiesu ekspertu komisija veic gadījumā, ja objekta izpēti veic pirmo reizi vai objektu pēta atkārtoti, lai sniegtu atbildes uz jautājumiem, kas nebija uzdoti pirmajā izpētē.

(3) Papildu tiesu ekspertīzi veic tiesu eksperts vai tiesu ekspertu komisija, kas ir veikusi sākotnējo ekspertīzi, lai precizētu secinājumus, ko eksperts sniedzis sākotnējā tiesu eksperta atzinumā. Ja tas nav iespējams, ekspertīzi uzdod veikt citam tiesu ekspertam vai tiesu ekspertu komisijai. Papildu ekspertīzē tiesu eksperts sniedz atbildes uz jautājumiem, pamatojoties tikai uz sākotnējās ekspertīzes rezultātiem.

(4) Atkārtotu tiesu ekspertīzi veic cits tiesu eksperts vai cita tiesu ekspertu komisija, izpētot tos pašus jau pētītos objektus un atbildot uz tiem pašiem jautājumiem, kas uzdoti sākotnējā tiesu ekspertīzē, gadījumā, ja procesa virzītājam ir radušās pamatotas šaubas par secinājuma pareizību vai tiesu eksperta kompetenci. Atkārtotas ekspertīzes noteikšanas iemeslus ekspertīzes noteicējs norāda dokumentā par ekspertīzes noteikšanu un iesniedz sākotnējo tiesu eksperta atzinumu. Ja atkārtotas tiesu ekspertīzes rezultāti ir atšķirīgi, tiesu eksperts atzinumā norāda atšķirības un to cēloņus.

(5) Tiesu ekspertīzi veic tiesu ekspertu komisija ne mazāk kā divu tiesu ekspertu sastāvā, ja komisiju ir noteicis ekspertīzes noteicējs vai izveidojis tiesu ekspertīžu iestādes vadītājs, kā arī ja:

1) pētījuma rezultātā ir paredzams izpētāmā objekta zudums vai būtiskas izmaiņas, kuras izslēdz atkārtotas izpētes iespējas;

2) veicama personas identifikācijas tiesu ekspertīze;

3) veicama tiesu ekspertīze attiecībā uz ārstniecības personu profesionālo darbību;

4) veicama tiesu ekspertīze personas veselības stāvokļa noteikšanai un objekta izpēti veic dažādu medicīnas nozaru tiesu eksperti;

5) veicama kompleksā tiesu ekspertīze, kad atbildes sniegšanai uz vienu un to pašu jautājumu ir nepieciešamas tiesu ekspertu zināšanas savstarpēji saistītās tiesu ekspertu specialitātēs un secinājums ir atsevišķu pētījumu kopējs rezultāts.

(6) Tiesu ekspertīžu kompleksu veic gadījumā, ja vienu un to pašu objektu pēta dažādu tiesu ekspertu specialitāšu tiesu eksperti un izpētē ir ievērota noteikta izpētes secība, lai nodrošinātu objekta pazīmju un īpašību saglabāšanu.

(7) Ja noteikts, ka tiesu ekspertīzi veic tiesu ekspertu komisija, kuras sastāvā ir dažādu tiesu ekspertīžu iestāžu eksperti, lēmumu par ekspertīzes noteikšanu, pētāmos objektus un, ja nepieciešams, lietas materiālus saņem tā tiesu ekspertīžu iestāde vai tiesu eksperts, kas organizē ekspertīzes veikšanu. Pārējie komisijā iekļautie tiesu eksperti un tiesu ekspertīžu iestādes saņem lēmumu par ekspertīzes noteikšanu.

(8) Tiesu ekspertīzi, kas saistīta ar personas ķermeņa atkailināšanu, kriminālprocesā, kas ir uzsākts par noziedzīgu nodarījumu pret tikumību vai dzimumneaizskaramību, tiesu ekspertīžu iestādes vadītājs uzdod veikt tā paša dzimuma tiesu ekspertam vai, ja cietušais vai viņa pārstāvis neiebilst, var uzdot veikt pretēja dzimuma tiesu ekspertam.

(9) Ja noziedzīgajā nodarījumā pret tikumību un dzimumneaizskaramību cietušais un noziedzīgā nodarījuma izdarītājs ir viena dzimuma personas, tiesu ekspertīžu iestādes vadītājs tiesu ekspertīzi cietušajam uzdod veikt pretēja dzimuma tiesu ekspertam, ja to lūdz cietušais vai viņa pārstāvis.

(10) Tiesu ekspertīžu organizēšanas kārtību tiesu ekspertīžu iestādē, kā arī gadījumā, ja ekspertīzi veic vairāku tiesu ekspertīžu iestāžu valsts tiesu eksperti vai privātie tiesu eksperti, nosaka Ministru kabinets.

(11) Visus datus, tiesu eksperta atzinumus, dokumentus, ierakstus, eksperta pierakstus un ilustratīvos materiālus, kas saistīti ar ekspertīzes veikšanu, privātais tiesu eksperts glabā 15 gadu.

**V nodaļa. Tiesu ekspertu padome**

**19.pants. Tiesu ekspertu padome**

(1) Tiesu ekspertu padome ir tiesu ekspertu pārvaldības un uzraudzības institūcija. Tiesu ekspertu padome:

1) apstiprina apmācības programmas tiesu ekspertu specialitātēs, kā arī organizē sertifikāciju un resertifikāciju;

2) lemj par tiesu eksperta sertifikāta izsniegšanu, tā darbības apturēšanu, atjaunošanu un izbeigšanu;

3) lemj par disciplinārlietas ierosināšanu, disciplinārsoda piemērošanu vai disciplinārlietas izbeigšanu;

4) uzrauga un kontrolē tiesu ekspertu darbību;

5) reģistrē ekspertīzes veikšanai izmantojamās metodes;

6) uzraudzības un kontroles funkcijas nodrošināšanai pieprasa tiesu eksperta atzinuma kopijas;

7) izstrādā tiesu ekspertu ētikas kodeksu.

(2) Tiesu ekspertu padomes lēmumus var pārsūdzēt Administratīvā procesa likumā noteiktajā kārtībā, ja šajā likumā nav noteikts citādi.

(3) Tiesu ekspertu padomes darbu nodrošina Tieslietu ministrija vai tās pilnvarota persona.

**20.pants. Tiesu ekspertu padomes sastāvs**

(1) Tiesu ekspertu padomes sastāvā ir:

1) tiesu ekspertīžu iestāžu vadītāji vai viņu pilnvarotas personas;

2) privāto tiesu ekspertu pārstāvis;

3) rajona (pilsētas) tiesas tiesnesis;

4) apgabaltiesas tiesnesis.

(2) Tieslietu ministrs Tiesu ekspertu padomes personālsastāvu apstiprina uz pieciem gadiem un ieceļ tās priekšsēdētāju.

(3) Tiesu ekspertu [padomes nolikumu apstiprina](http://pro.nais.lv/naiser/text.cfm?Ref=0103012006091432777&Req=0103012006091432777&Key=0101032008063000465&Hash=) Ministru kabinets.

**VI nodaļa. Tiesu eksperta atbildība**

**21.pants. Disciplinārlietas ierosināšana**

(1) Disciplinārlietu pret tiesu ekspertu ierosina Tiesu ekspertu padome, pamatojoties uz tiesneša vai procesa virzītāja priekšlikumu, personas sūdzību vai savu iniciatīvu, šādos gadījumos:

1) netiek ievēroti normatīvie akti, kuri attiecas uz tiesu ekspertu darbību;

2) profesionālo pienākumu nepildīšana vai rupja nolaidība, kas pieļauta ekspertīzes veikšanas laikā, vai nepamatotu tiesu eksperta atzinumu sniegšana;

3) pilnvaru pārsniegšana;

4) amata nelikumīga izmantošana;

5) nepiedienīga un necienīga izturēšanās vai tiesu ekspertu ētikas normu pārkāpums;

6) ekspertīzei iesniegtā objekta nozaudēšana vai ļaunprātīga bojāšana;

7) ekspertīzē iegūto ziņu izpaušana personām, kuras nav saistītas ar ekspertīzes noteikšanu vai veikšanu.

(2) Pirms disciplinārlietas ierosināšanas Tiesu ekspertu padome organizē saņemto materiālu vispusīgu iepriekšējo pārbaudi un pieprasa tiesu eksperta rakstveida paskaidrojumu. Tiesu eksperts paskaidrojumu sniedz 15 dienu laikā no paskaidrojuma pieprasījuma saņemšanas dienas.

(3) Tiesu ekspertu padome ir tiesīga pieprasīt no procesa virzītāja, tiesas, valsts institūcijām un citām personām papildu informāciju, kas tai nepieciešama jautājuma izlemšanai par disciplinārlietas ierosināšanu.

(4) Tiesu ekspertu padome jautājumu par disciplinārlietas ierosināšanu izlemj mēneša laikā pēc tam, kad tiesu eksperts sniedzis paskaidrojumu vai beidzies tā sniegšanai noteiktais termiņš.

(5) Tiesu ekspertu padome septiņu dienu laikā informē tiesu ekspertu par disciplinārlietas ierosināšanu un disciplinārlietas izskatīšanas komisijas izveidošanu.

(6) Disciplinārlietu neierosina, bet ierosinātu lietu izbeidz un disciplinārsodu neuzliek, ja pagājuši trīs gadi no pārkāpuma izdarīšanas.

**22.pants. Disciplinārlietas izskatīšanas komisija**

(1) Lai izskatītu pret tiesu ekspertu ierosināto disciplinārlietu, Tiesu ekspertu padome izveido disciplinārlietas izskatīšanas komisiju ne mazāk kā triju personu sastāvā un nosaka disciplinārlietas izskatīšanas komisijas priekšsēdētāju. Disciplinārlietas izskatīšanas komisijas sastāvā iekļauj vismaz divu tiesu ekspertīžu iestāžu vadītājus vai viņu pilnvarotas personas, kā arī vienu tiesu ekspertu attiecīgajā specialitātē, bet, ja tāda nav, – vienu tiesu ekspertu pēc Tiesu ekspertu padomes ieskata.

(2) Ja disciplinārlieta ierosināta pret valsts tiesu ekspertu, kas strādā tiesu ekspertīžu iestādē, disciplinārlietas izskatīšanas komisijas sastāvā iekļauj attiecīgās ekspertīžu iestādes vadītāju. Ja disciplinārlieta ierosināta pret valsts tiesu ekspertu, kurš nestrādā tiesu ekspertīžu iestādē, disciplinārlietas izskatīšanas komisijas darbā ar padomdevēja tiesībām pieaicina arī attiecīgās iestādes vadītāju vai viņa pilnvarotu personu.

(3) Izskatot disciplinārlietu par šā likuma 21.panta pirmās daļas 2.punktā minēto pārkāpumu, disciplinārlietas izskatīšanas komisijas darbā ar padom­devēja tiesībām pieaicina divus attiecīgās tiesu eksperta specialitātes tiesu ekspertus, bet, ja tādu nav, – divus tiesu ekspertus pēc Tiesu ekspertu padomes ieskata.

(4) Disciplinārlietas izskatīšanas komisija var pieaicināt komisijas darbā citus attiecīgās jomas ekspertus ar padomdevēja tiesībām.

(5) Disciplinārlietas izskatīšanas komisijas darbu nodrošina Tiesu ekspertu padome.

**23.pants. Disciplinārlietu izskatīšana, disciplinārsodu veidi un to piemērošanas kārtība**

(1) Ja tiek ierosināta disciplinārlieta, tiesu ekspertīžu iestādes vadītājam vai tās iestādes vadītājam, kurā strādā valsts tiesu eksperts, pamatojoties uz disciplinārlietas izskatīšanas komisijas pieprasījumu, ir pienākums sniegt iestādes rīcībā esošo informāciju par disciplinārlietā noskaidrojamiem apstākļiem saskaņā ar fizisko personu datu aizsardzību un pacientu tiesību aizsardzību regulējošajiem normatīvajiem aktiem.

(2) Tiesu eksperts, pret kuru ierosināta disciplinārlieta, ir tiesīgs iepazīties ar attiecīgās lietas materiāliem, sniegt papildu paskaidrojumus un lūgumus.

(3) Tiesu ekspertu disciplinārlietu izskatīšanas kārtību nosaka Ministru kabinets.

(4) Disciplinārlietas izskatīšanas komisija divu mēnešu laikā no dienas, kad Tiesu ekspertu padome pieņēmusi lēmumu par disciplinārlietas ierosināšanu, pieņem pamatotu lēmumu:

1) izteikt priekšlikumu Tiesu ekspertu padomei par disciplinārlietas izbeigšanu;

2) izteikt priekšlikumu Tiesu ekspertu padomei par viena no šā panta septītajā daļā paredzētajiem disciplinārsodiem piemērošanu;

3) izteikt priekšlikumu Tiesu ekspertu padomei nosūtīt disciplinārlietas materiālus Ģenerālprokuratūrai jautājuma par kriminālprocesa uzsākšanu izlemšanai.

(5) Disciplinārlietas izskatīšanas komisija lemj par priekšlikumu izbeigt disciplinārlietu, ja tā nekonstatē disciplinārpārkāpuma sastāvu vai ir notecējis šā likuma 21.panta sestajā daļā minētais termiņš.

(6) Tiesu ekspertu padome 14 dienu laikā no disciplinārlietas izskatīšanas komisijas priekšlikuma saņemšanas dienas lemj par disciplinārsoda piemērošanu vai disciplinārlietas izbeigšanu.

(7) Tiesu ekspertam par disciplinārpārkāpumu Tiesu ekspertu padome var piemērot vienu no šādiem disciplinārsodiem:

1) rājiens;

2) tiesu eksperta tiesību atņemšana.

(8) Par disciplinārlietā pieņemto lēmumu Tiesu ekspertu padome septiņu dienu laikā rakstveidā informē tiesu ekspertu. Lēmums stājas spēkā ar brīdi, kad tas paziņots tiesu ekspertam.

(9) Ja disciplinārsods piemērots valsts tiesu ekspertam, lēmumu septiņu dienu laikā paziņo arī iestādei, kurā valsts tiesu eksperts strādā.

(10) Tiesu ekspertu padomes lēmumu par disciplinārsoda piemērošanu tiesu eksperts var apstrīdēt Tieslietu ministrijā mēneša laikā no lēmuma spēkā stāšanās dienas. Tieslietu ministrijas lēmumu var pārsūdzēt tiesā Administratīvā procesa likumā noteiktajā kārtībā.

**24.pants. Disciplinārsoda dzēšana**

Disciplinārsods uzskatāms par dzēstu, ja divu gadu laikā no dienas, kad tas stājies spēkā, tiesu ekspertam netiek uzlikts jauns disciplinārsods.

**25.pants. Tiesu eksperta sertifikāta darbības apturēšana un izbeigšana**

(1) Tiesu ekspertu padome aptur tiesu eksperta sertifikāta darbību uz laiku, ne ilgāku par diviem gadiem, ja:

1) iestāde, kurā strādā valsts tiesu eksperts, vai privātais tiesu eksperts nav iesniedzis Tiesu ekspertu padomei metodes aprakstu atbilstošajā specialitātē;

2) tiesu eksperts par ilgstošo prombūtni (bērnu kopšanas atvaļinājums, ilgstoša slimība) ir informējis Tiesu ekspertu padomi.

(2) Tiesu ekspertu padome var apturēt tiesu eksperta sertifikāta darbību uz laiku, ne ilgāku par diviem gadiem, ja:

1) tiesu eksperts ir apsūdzētais vai aizdomās turētais kriminālprocesā par tīša noziedzīga nodarījuma izdarīšanu;

2) pret tiesu ekspertu ir ierosināta disciplinārlieta;

3) tiesu eksperts nav izpildījis šā likuma 15.panta otrās daļas 3.punktā noteikto.

(3) Tiesu ekspertu padome lemj par tiesu eksperta sertifikāta darbības atjaunošanu, ja ir zudis tiesu eksperta sertifikāta darbības apturēšanas pamats un nav pārsniegts šā panta pirmajā un otrajā daļā noteiktais tiesu eksperta sertifikāta apturēšanas ilgums. Lēmumu pieņem, pamatojoties uz tiesu eksperta iesniegumu.

(4) Tiesu ekspertu padome izbeidz tiesu eksperta sertifikāta darbību, ja:

1) uz tiesu ekspertu ir attiecināms šā likuma 6.panta trešās daļas 2., 3., 4. vai 5.punkts;

2) tiesu ekspertam tiesu medicīnas un tiesu psihiatriskās ekspertīzes specialitātēs ir beidzies ārstniecības personas sertifikāta derīguma termiņš tiesu medicīnas eksperta pamatspecialitātē vai tiesu psihiatrijas eksperta apakšspecialitātē;

3) tiesu eksperta sertifikāta darbības apturēšanas termiņš ir pārsniedzis divus gadus;

4) tiesu eksperts ir iesniedzis iesniegumu par sertifikāta darbības izbeigšanu;

5) tiesu ekspertam, kuram nav dzēsts disciplinārsods, atkārtoti piemērots disciplinārsods;

6) tiesu ekspertam piemērots disciplinārsods – tiesu eksperta tiesību atņemšana.

(5) Termiņu, uz kuru tiesu eksperta sertifikāta darbība ir apturēta, ieskaita tiesu eksperta sertifikāta derīguma termiņā.

(6) Persona, kuras tiesu eksperta sertifikāta darbība izbeigta, var pretendēt uz jauna tiesu eksperta sertifikāta iegūšanu, ja tiesu eksperta sertifikāta darbība izbeigta, pamatojoties uz šā panta ceturtās daļas 2., 3. un 4.punktu.

(7) Tiesu ekspertu padome, konstatējot šajā likumā noteiktos pārkāpumus tiesu medicīnas eksperta vai tiesu psihiatrijas eksperta rīcībā, ir tiesīga iesniegt Latvijas Ārstu biedrībai priekšlikumu par attiecīgās ārstniecības personas sertifikāta anulēšanu tiesu medicīnas eksperta pamatspecialitātē vai tiesu psihiatrijas eksperta apakšspecialitātē.

**26.pants. Tiesu eksperta kriminālatbildība**

Tiesu eksperts, saņemot tiesu eksperta sertifikātu, ar parakstu apliecina, ka ir brīdināts, ka par nepamatotu atteikšanos veikt ekspertīzi vai apzināti nepatiesa tiesu eksperta atzinuma sniegšanu tiesu eksperts ir saucams pie atbildības saskaņā ar [Krimināllikumu](http://pro.nais.lv/naiser/text.cfm?Ref=0103012006091432777&Req=0103012006091432777&Key=0103011998061732774&Hash=" \o "Krimināllikums" \t "_top).

**Pārejas noteikumi**

1. Ar šā likuma spēkā stāšanos spēku zaudē Tiesu ekspertu likums (Latvijas Republikas Saeimas un Ministru Kabineta Ziņotājs, 2006, 20.nr.; 2009, 2.nr.; Latvijas Vēstnesis, 2009, 193.nr.).

2. Līdz šā likuma 8.panta ceturtajā, desmitajā daļā, 9.panta otrajā daļā, 11.panta pirmajā un otrajā daļā, 20.panta trešajā daļā un 23.panta trešajā daļā paredzēto Ministru kabineta noteikumu spēkā stāšanās dienai, bet ne ilgāk kā līdz 2014.gada 1.jūnijam ir spēkā šādi Ministru kabineta noteikumi, ciktāl tie nav pretrunā ar šo likumu:

1) Ministru kabineta 2007.gada 13.novembra noteikumi Nr.753 "Noteikumi par tiesu ekspertīžu iestāžu sarakstu";

2) Ministru kabineta 2008.gada 10.jūnija noteikumi Nr.427 "Tiesu eksperta sertifikācijas un resertifikācijas kārtība";

3) Ministru kabineta 2011.gada 21.jūnija noteikumi Nr.466 "Tiesu ekspertu specialitāšu klasifikators";

4) Ministru kabineta 2008.gada 30.jūnija noteikumi Nr.465 "Tiesu ekspertu padomes nolikums";

5) Ministru kabineta 2008.gada 21.jūlija noteikumi Nr.564 "Tiesu ekspertu disciplinārlietu izskatīšanas un sodu piemērošanas kārtība";

6) Ministru kabineta 2008.gada 4.augusta noteikumi Nr.616 "Noteikumi par Valsts tiesu ekspertīžu biroja maksas pakalpojumu cenrādi";

7) Ministru kabineta 2013.gada 23.aprīļa noteikumi Nr.224 "Valsts robežsardzes sniegto maksas pakalpojumu cenrādis";

8) Ministru kabineta 2007.gada 13.novembra noteikumi Nr.774 "Noteikumi par Valsts policijas sniegto maksas pakalpojumu cenrādi";

9) Ministru kabineta 2005.gada 1.novembra noteikumi Nr.830 "Noteikumi par Valsts tiesu medicīnas ekspertīzes centra sniegto maksas pakalpojumu cenrādi".

3. Līdz šā likuma spēkā stāšanās dienai tiesu medicīnas ekspertīzē, tiesu psihiatrijas ekspertīzē un narkoloģijas ekspertīzē izmantojamās tiesu ekspertīzes metodes reģistrē Tiesu ekspertu padomē līdz 2014.gada 1.martam.

4. Šā likuma 11.panta trešā daļa attiecībā uz tiesu eksperta specialitātēm "Daktiloskopiskā identifikācija" un "Papillārlīniju pēdu vizualizēšana" stājas spēkā 2015.gada 1.decembrī.

5. Ministru kabinets šā likuma 18.panta desmitajā daļā minētos noteikumus izdod līdz 2014.gada 1.jūnijam.

6. Tiesu eksperti, kuriem tiesu eksperta sertifikāts izsniegts saskaņā ar 2006.gada 14.septembra Tiesu ekspertu likuma pārejas noteikumu 1.punktu, resertifikācijas pieteikumam pievieno arī šā likuma 6.panta pirmās daļas 1.punktā minēto izglītību apliecinošo dokumentu. Ja tiesu eksperts, lai iegūtu izraudzītajai specialitātei atbilstošu izglītību, mācās akreditētā studiju programmā (akadēmiskā studiju programma vai otrā līmeņa augstākā profesionālā studiju programma) vai iegūst maģistra grādu specialitātei atbilstošā akreditētā studiju programmā augstskolā, vai iegūst pēcdiploma izglītību izraudzītajā specialitātē, izglītība jāiegūst līdz 2016.gada 1.jūlijam.

7. Tieslietu ministrs līdz 2014.gada 1.martam apstiprina jaunu Tiesu ekspertu padomes personālsastāvu. Līdz jaunā Tiesu ekspertu padomes personālsastāva apstiprināšanai darbu turpina līdzšinējā Tiesu ekspertu padome.

8. Tieslietu ministrs līdz 2014.gada 1.martam apstiprina jaunu tiesu ekspertu eksaminācijas komisijas personālsastāvu. Līdz jaunā tiesu ekspertu eksaminācijas komisijas personālsastāva apstiprināšanai darbu turpina līdzšinējā tiesu ekspertu sertifikācijas komisija.

Likums stājas spēkā 2013.gada 1.decembrī.

Tieslietu ministrs

Jānis Bordāns